Broj: 711-I-620-M-66/22-02-19

Zagreb, 16. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Ljiljane Ferenčak-Hurse,** **pomoćnice ravnatelja Opće bolnice Zabok, za davanjem očitovanja Povjerenstva,** na 159. sjednici održanoj dana 16. veljače 2022.g. daje sljedeće

**OČITOVANJE**

1. **Sukladno članku 7. točci d.) ZSSI-a** **ravnateljima ustanova u zdravstvu čiji je osnivač Republika Hrvatska ili jedinica lokalne (regionalne) samouprave, zabranjeno je pored plaće koju primaju za obnašanje dužnosti primiti** **dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove, kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti, dok takve primitke mogu ostvariti po osnovi ugovora o radu doktora medicine u zdravstvenim ustanovama.**
2. **Sukladno odredbama ZSSI-a nema zapreke da ravnatelji ustanova u zdravstvu čiji je osnivač Republika Hrvatska ili jedinica lokalne (regionalne) samouprave pored plaće koju primaju za obnašanje dužnosti prime isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, troškove službenog vozila kao i troškove službenog mobitela i računala, jer se radi o isplatama koje su povezane s obnašanjem javne dužnosti koju obveznici mogu primiti.**

Obrazloženje

Zahtjev za davanjem očitovanja Povjerenstva podnijela je Ljiljana Ferenčak-Hurse, pomoćnica ravnatelja Opće bolnice Zabok. U Povjerenstvu zahtjev je zaprimljen 09. veljače 2022. pod poslovnim brojem 711-U-2556-M-66/22-01-2, povodom kojeg se vodi predmet broj M-66/22.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona.

 Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica navodi da upit prosljeđuje uvažavajući činjenicu da je nakon presude Visokog upravnog suda stupio na snagu novi Zakon o sprečavanju sukoba interesa, kojim je regulirano pitanje plaće, koja je definirana člankom 5. navedenog Zakona. Podnositeljica navodi kako regres i božićnica nisu niti jednim propisom utvrđeni kao dodatna naknada koji termin se određuje člankom 7. točkom d) navedenog Zakona. Podnositeljica ističe da su pravo na regres, božićnicu, otpremninu, solidarnu pomoć, dnevnice, jubilarnu nagradu prava određena za sve zaposlenike temeljem odredbi Temeljnog kolektivnog ugovora za službenike i namještenike u javnim službama, a ravnatelj je zaposlenik bolnice sa zaključenim Ugovorom o radu i Dodatkom ugovora o radu za položaj ravnatelja. Stoga podnositeljica postavlja upit koja je osnova za eventualno izuzimanje ravnatelja zdravstvene ustanove od prava na primitak materijalnih prava koja su kao takova propisana Temeljnim kolektivnim ugovorom za službenike i namještenike u javnim službama, između kojih je i regres i božićnica, ali i otpremnina, dnevnice, jubilarna nagrada, naknada za bolovanje. Isto tako, podnositeljica navodi da je u Smjernicama napisano: „ ...osim ako drugim zakonom nije drukčije propisano“ te stoga postavlja upit mogu li se odredbe Temeljnog kolektivnog ugovora smatrati drugim zakonom ako se pod pojmom „zakon" mislilo na sve primjenjive propise.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/ll), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll-a, obrazloženje iz navedene presude primjenjuje se u cijelosti na obveznike iz članka 3. ZSSI/21-a.

Stoga ravnatelj zdravstvene ustanove čiji je osnivač Republika Hrvatska ili jedinica lokalne (regionalne) samouprave, koji prima plaću ne može uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Povjerenstvo pritom ukazuje obvezniku da bi imao pravo primiti neku od naknada navedenih u Smjernici Povjerenstva samo kada bi primanje te naknade bilo propisano nekim drugim Zakonom.

Naime, svi pravni akti niže pravne snage, pojedinačnih ili kolektivnih ugovora te odluka uprava trgovačkih društava, moraju biti usklađeni sa zakonskim odredbama i njima ne mogu biti određene isplate drugih primitaka, pored plaće, ako je njihovo primanje izričito zakonom zabranjeno.

 Međutim, u slučaju kada obveznik uz dužnost ravnatelja zdravstvene ustanove povremeno obavlja i poslove doktora medicine te bi i u tom svojstvu, odnosno po toj osnovi stekao pravo na primitke regresa, božićnice i sl., mogao bi temeljem obavljanja istog posla primiti dodatne naknade, jer u tom slučaju iste ne bi bile primljene povodom obnašanja dužnosti ravnatelja zdravstvene ustanove, već za obavljanje liječničke djelatnosti, slijedom čega se ne bi radilo o dodatnoj naknadi za poslove obnašanja dužnosti ravnatelja.

Nadalje, ravnatelji zdravstvenih ustanova kao obveznici ZSSI-a mogu primiti isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, troškove službenog vozila kao i troškove službenog mobitela i računala.

Naime, navedeni primici predstavljaju troškove koji su povezani s obnašanjem javne dužnosti te se radi o različitim oblicima potpora i pomoći koje se isplaćuju jednokratno, ukoliko nastupe izvanredne okolnosti koje su povod za isplatu te je stoga njihov primitak dopušten, jer se ne radi o primicima dodatne naknade za poslove obnašanja javne dužnosti.

Isto tako, obveznici mogu koristiti usluge iz dopunskog zdravstvenog osiguranja ukoliko je polica ugovorena i plaćena prije stupanja na snagu ZSSI-a odnosno prije 25. prosinca 2021.g. i to do isteka navedenog ugovora.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana